Modelka so svalovou dystrofiou tvárou talianskej módnej značky
Od dvanástich rokov je pre svalovú dystrofiu odkázaná na invalidný vozík. Napriek tomu si plnými dúškami užíva život. Najmä ten vo svete módy.
Jillian Mercado študovala dizajn na Fashion Institute of Technology v New Yorku. Po zavŕšení štúdia začala písať prvé články a blogy pre módne magazíny. Keď pred časom talianska značka Diesel informovala o zámeroch hľadať neopozerané tváre pre svoju novú módnu kolekciu, mladá, dnes dvadsaťosemročná, Američanka zareagovala. No keďže odpoveď na inzerát poňala skôr ako recesiu, podľa jej vlastných slov, bola milo prekvapená keď umelecký riaditeľ módneho domu Diesel, Nicola Formichetti, odpísal a ponúkol jej osobné stretnutie.
Nakoniec bola Jillian jednou z dvadsaťdva modeliek i modelov, ktorí dostali príležitosť nafotiť vlaňajšiu kolekciu jar/leto. "Pre ňu nikdy nebolo jednoduché dostať sa z bodu A do bodu B. To dievča sa však nikdy nevzdáva, čo je pre mňa skutočnou inšpiráciou. Móda je odvetvie, ktoré sa neriadi v podstate žiadnymi pravidlami. Nie je potrebné byť konvenčnou modelkou, aby ste smeli reprezentovať našu značku," nechal sa počuť Formichetti.
Samotná modelka na vozíčku rezolútne odmieta reči neprajníkov, že chce zo svojho hendikepu len finančne ťažiť, ukazovať sa na očiach verejnosti. Nie. Ona jednoducho robí to, čo ju napĺňa a baví. Bez potreby komukoľvek čokoľvek dokazovať. Veď ako povedala krátko po uverejnení jednej z fotografií kampane: "Viera v seba, vo vlastné sily je na nezaplatenie. Pre telesný hendikep život predsa nie je na konci."
…